IT กำไร Q1/61 ออกมาดีกว่าคาดชี้ผลงานสดใสต่อเนื่องแนะซื้อเป้า 6.90 บ.
IT กำไร Q1/61 ออกมาดีกว่าคาดชี้ผลงานสดใสต่อเนื่องแนะซื้อเป้า 6.90 บ.
10 พ.ค. 2561

บล.ฟินันเซีย ไซรัส ระบุในบทวิเคราะห์วันนี้(10 พ.ค.) ว่า บริษัท ไอที ซิตี้ จำกัด (มหาชน) หรือ IT กำไรสุทธิไตรมาส 1/61 เพิ่มขึ้นถึง 35% Q-Q และ 202% เทียบช่วงเดียวกันของปีก่อนอยู่ที่ 19 ล้านบาท ดีกว่าเราคาดที่ 15 ล้านบาท อยู่ราว 20% จากรายได้ที่โตตามอุตสาหกรรม ดังที่เราได้ตั้งข้อสังเกตไปแล้วว่ายอดนำเข้าสินค้าไอที ไตรมาส1/61 ที่โดดเด่น โดยเพิ่มขึ้นถึง 13% เทียบช่วงเดียวกันของปีก่อนอยู่ที่ 6.9 หมื่นล้านบาท (จากรายงานของกรุมศุลกากร) ได้สะท้อนให้เห็นถึงกำลังซื้อในประเทศที่ฟื้นตัว ซึ่งจะส่งผลดีต่อผลประกอบการของผู้ขายสินค้าไอทีทั้งกลุ่ม
ขณะเดียวกัน IT มีการปรับพอร์ตสินค้ามาทางสมาร์ทโฟนและเกมมิ่งมากขึ้นด้วย ซึ่งเป็นกลุ่มที่โตแรงและมีอัตรากำไรสูงสุดในตลาดคอมพิวเตอร์และอุปกรณ์ ณ ขณะนี้ ส่งผลให้อัตรากำไรขั้นต้นเพิ่มเป็น 12.52% จาก 12.21% ใน 4Q17 และ 12.18% ใน ไตรมาส1/60 นอกจากนี้ การบริหารค่าใช้จ่ายในการขายและบริหารยังมีประสิทธิภาพต่อเนื่อง โดย SG&amp;A/Sales อยู่ที่ 11.02% ลดลงจาก 11.20% ใน 4Q17 และ 11.65% ใน ไตรมาส1/60
ขณะที่ 2H18 จะเห็นรูปแบบสาขาใหม่และการเพิ่มไลน์สินค้าเพื่อรุกตลาดเกมมิ่งมากขึ้น ซึ่งเรามองว่าแผนการตลาดเชิงรุก จะเป็นบวกกับ IT ทั้งในแง่ของการยกระดับการเติบโต (เพราะตลาดเกมมิ่งอยู่ใน Growth Stage) และการ Leverage งบดุลเพื่อเพิ่มผลตอบแทนให้กับผู้ถือหุ้น จากเงินสดในมือที่มีมากถึง 1.50 บาท/หุ้น และด้วยราคาหุ้นปัจจุบันที่ยัง Laggard กลุ่มซื้อขายสินค้าไอทีอยู่มาก โดย PE2018 ต่ำเพียง 16 เท่า และคิดเป็น PEG ที่ 0.8 เท่า (อิงการเติบโตเฉลี่ยปี 2019-2021 ที่ 20% ต่อปี) ซึ่งต่ำกว่าค่าเฉลี่ยของกลุ่มที่ 20 เท่า และ 1.3 เท่า ตามลำดับ เราจึงยังคงคำแนะนำซื้อ ราคาเป้าหมาย 6.90 บาท อิง PE Multiplier ที่ 23 เท่า